ཟེར་འབོད་པ་ཞིག་དང་རློམ་པ་ཟེར་བའི་བོད་སྐད་ངག་ནས་མི་ཤོད་པའི་བོད་ཀྱི་རོང་སྡེ་ཆེ་ཁག་གསུམ་ཆགས་འདུགདེ་ནས་ནུབ་ཕྱོགས་སུ་ལེ་བར་བརྒྱད་ལྷག་གི་མཚམས་སུ་སོང་བ་ན་སོ་བ་སྐྱིད་འབོད་པའི་རྒྱ་མ་བོད་ཀྱི་རོང་སྡེ་གཉིས་ཆགས་ཡོད།སོ་བ་སྐྱིད་ནི་རྗེ་རིན་པོ་ཆེའི་ཨ་ཅེ་ཚང་གི་བཞུགས་ཤག་ཡིན་པར་འདོད་མོད།དོན་དངོས་སུ་ཁོང་གི་མ་ཡུམ་གྱི་མ་ཁྱིམ་རྙིང་པོ་ཞིག་ཡིན་པ་འདྲ།རུ་སྡེ་འདིའི་གོང་རོལ་ནས་ས་ལེ་བར་བཞི་ཙམ་གྱི་ལམ་བར་ན་དབེན་གནས་ཤིན་ཏུ་ལྟ་ན་སྡུག་པའི་བཀའ་བརྒྱུད་པའི་དགོན་གནས་ཡ་མཚར་པོ་ཞིག་ཆགས་འདུག་ལ།དགོན་པའི་གཙོ་སྐུ་ནི་འོད་དཔག་མེད་དང་ཐུགས་རྗེ་ཆེན་པོ།རྗེ་ཡབ་སྲས་ཀྱི་སྐུ་བརྙན་བཅས་བཞུགས་སུ་གསོལ་པ་དང་རྒྱུན་ལྡན་གྱི་ཆོ་ག་ཕྱག་ལེན་རྣམས་གྲྭ་བ་དྲུག་བདུན་རེ་རྒྱུན་བཞུགས་མཛད་དེ་སྒྲུབ་བཞིན་ཡོད།དེ་ནས་ས་ལེ་བར་དྲུག་ལྷག་ལ་སོང་བ་ན་མཛོ་མོ་ལུང་སྲིབ་འབོད་པའི་ལུང་ཁོག་ཅིག་གི་ནང་དུ་བོད་སྐད་བཤད་ཤེས་པའི་བོད་པ་རྐྱང་གི་སྡེ་མིང་ལ་ངོ་ཤེས་ཟེར་བའི་འབྲོག་མ་རོང་གི་རུ་སྡེ་གཉིས་ཀྱི་ཚོ་ཤོག་ཡོད།སྡེ་བ་གཅིག་གི་མིང་ལ་སྟོབས་ཆེན་དང་གཅིག་གི་མིང་ལ་ཆུ་ཁ་འབོད་པའི་རུ་སྡེ་གོང་ཞོལ་གཉིས་སུ་ཆགས་འདུག།རུ་སྡེ་འདི་གཉིས་ཀས་ལོ་རེའི་ཧོར་ཟླ་བཞི་བ་དང་དྲུག་པའི་ནང་དུ་བོད་སྤྱིའི་ཆ་ལུགས་ལྟར།གླུ་ལེན་གར་རྩེད་ཀྱིས་ལྟད་མོར་རོལ་བཞིན་སྡེ་འབངས་ཕོ་མོ་ཡོངས་ཀྱིས་རང་རང་གིས་རང་བཟོས་བོད་ལྭ་གསར་བ་ཆ་ཚང་རེ་གྱོན་ནས་ཞིང་ལ་ལོ་ལེགས་རྒྱས་པའི་བསྔོ་སྨོན་དུ་རང་གི་ཡུལ་ལྷར་བསང་མཆོད་དཔེ་མེད་རེ་ཕུལ་ཞོར།སངས་རྒྱས་ཀྱི་ཆོས་དཔེ་གང་མང་པོ་ཞིག་རྒྱབ་ལ་འཁུར་བ་དང་མ་ཎི་དབྱངས་ལ་གྱེར་བཞིན་ས་ཞིང་ལ་ཆོས་བསྐོར་བྱེད་སྲོལ་དང་མ་ཎི་བུམ་གྲུབ་བཙུགས་སྲོལ།སྨྱུང་གནས་སྲུང་སྲོལ།ལྷ་ཀླུར་མཆོད་གཏོར་འབུལ་སྲོལ།གུར་མགོན་གཙོ་བོར་གྱུར་པའི་ཡུལ་ལྷ་གཞི་བདག་དང་ཆོས་སྐྱོང་སྲུང་མ་རྣམས་ལ་བསྐང་གསོལ་དང་གསེར་སྐྱེམས་འབུལ་སྲོལ་བཅས་ཀྱིས་ཆོས་ལུགས་ཆོ་གའི་རིམ་གྲོ་སྣ་ཚོགས་ཤིག་གིས་སྤེལ་སྲོལ་ནི།གནའ་ནས་ད་བར་དུ་ཆད་མེད་དུ་སྒྲུབ་བཞིན་ཡོད་པ་སྟེ་བོད་ཡུལ་གཞན་དང།གཞན་གྱི་ཆ་ལུགས་དང་གཅིག་མཚུངས་སུ་གྱུར་ཡོད།གཞན་ཡང་རུ་སྡེ་འདིའི་རྒན་པ་ལོ་ལོན་ཚོས་གང་དྲན་དུ་ལབ་པ་ལྟར་ན།རུ་སྡེ་འདི་སྐུ་འབུམ་དགོན་པའི་མཁན་སྤྲུལ་རྣམ་པ་གསུམ་གྱི་འཁྲུངས་ཡུལ་ཡིན་པར་བསྔགས་ཤིང།ཨ་ལགས་རྒྱ་ཡག་ཚང་དང་བཀྲ་ཤིས་ཚང།སྨོན་ཤིས་ཚང་འབོད་པའི་བླ་མ་རྣམ་གསུམ་འཁྲུངས་སའི་ཁྱིམ་ཤུལ་ད་ལྟ་སྔར་བཞིན་གསལ་དག་པས་མཐོང་གནས་སུ་གྱུར།སྐུ་འབུམ་དགོན་པའི་ཨ་ལགས་སྨན་པ་བཀྲ་ཤིས་ཚང་གིས་རང་གི་ཕྱག་ཡུལ་དུ་སྐུ་གསུང་ཐུགས་རྟེན་གྱིས་ཕྱུག་པའི་བྱང་ཆུབ་མཆོད་རྟེན་ཆེན་པོ་ཞིག་བཞེངས་འདུག་པ་དང།ལོ་རེར་སྐུ་འབུམ་དགོན་གཞུང་ནས་གྲྭ་བ་རེ་འགའ་ཕེབས་ཏེ་སྤྱན་འདྲེན་འཁྲུས་གསོལ་དང་སྨོན་ལམ་གསོལ་འདེབས་སོགས་གནང་བཞིན་ཡོད་ཟེར།ད་ལྟ་རུ་སྡེ་འདིའི་སྡེ་འབངས་ཕོ་མོ་ཡོངས་ཀྱིས་མཆོད་རྟེན་མཐོང་གྲོལ་ཆེན་པོ་འདི་ལ་དུས་རྒྱུན་མཆོད་མེ་དང་མཆོད་པ་ཆད་མེད་དུ་འབུལ་བཞིན་ཡོད་པ་དང།ཕྱག་དང་སྐོར་བ་བྱེད་པ་སོགས་ཚོགས་གསོག་སྒྲིབ་སྦྱོང་བྱེད་ཡུལ་དུ་གྱུར་འདུག།གཞན་ཡང་ཁོང་པ་ཚོས་ཡང་ཡང་གསུངས་བར།ད་ལྟ་ང་ཚོ་བོད་པས་བོད་ངོ་མི་ཤེས་བ་དང་རྒྱས་ང་ཚོར་བོད་མ་རྒྱ་ཡིན་ཟེར་ནས་ལབ་ཀྱིན་འདུག་པ།བར་མཚམས་ཤིག་ན་ང་ཚོ་ནི་གང་ལའང་མི་མཐུན་པའི་བོད་སྐད་མི་ཤོད་པའི་བོད་པའི་ན་ཆུང་མང་པོ་ཞིག་རྒྱ་འགྱུར་གྱི་ཉེན་ཁར་སླེབས་བཞིན་འདུག་པ་སྟེ།ཁྱེད་ཅག་གིས་མཁྱེན་གསལ་ལྟར་དུ་སྣང་ཡོད་ཟེར།དེ་ནས་ནུབ་ཕྱོགས་སུ་ས་ལེ་བར་བཅུ་ལྷག་ལ་སོང་བ་ན།དྲེད་ཁོག་འབོད་པའི་བོད་སྐད་མི་ཤོད་པའི་བོད་ཀྱི་རོང་མ་འབྲོག་གིམིང་ལའང་དྲེད་ཁོག་འབྲོག་རུ་འབོད་པའི་ལུང་ཁོག་ཆེ་པོ་གཉིས་ཆགས་ཡོད་པ་དང།དེར་གཡས་རུ་གཡོན་རུ་གཉིས་སུ་བཀར་ནས་ལུང་ཁོག་གཉིས་ན་རུ་སྐོར་ཆེ་པོ་གཉིས་རེ་ཆགས་འདུག།འབྲོག་རུ་ཆེན་པོ་འདི་གཉིས་ལ་རྩྭ་ཆུ་ཧ་ཅང་འཛོམས་ཤིང་ནོར་ལུག་གི་ཤ་ཤེད་ཡང་ཧ་ཅང་དར་རྒྱས་ཆེ་བས།གཞན་སུས་ས་རྐོ་རྡོ་སློག་གིས་གནོད་པ་མེད་པར་ད་ལྟའི་བར་སྔར་བཞིན་གོ་བརྡའ་མ་ཤོད་པ་དང་གཉོམ་ཆུང་གིས་ཚུལ་དུ་བཏང་སྙོམས་ལ་གནས་འདུག་ཡོད་པ་ན།འདི་ལ་རང་རེ་རྣམས་དགའ་མགུ་ཡི་རང་གིས།སྤྲོ་བ་རབ་ཏུ་རྒྱས།སྐྱོ་གདུང་ཀུན་ནས་གྲོལ།དེ་བཞིན་དུ་ཡུལ་འདིའི་དྲེད་ཆུའི་གསུམ་མདོ་ཐང་ན་སྐུ་འབུམ་ཨ་གྱ་ཚང་གི་སྒར་ཁའི་བཞུགས་ཤུལ་དང་ཐུའུ་བཀྭན་ཆོས་ཀྱི་ཉི་མའི་སྒར་ཁའི་བཞུགས་ཤག་གི་ཤུལ་ཡིན་ཟེར་བའི་རྡོ་མཆོད་དང་རྡེའུ་འབུམ།བསང་ཁྲི།དར་ལྕོག་བཅས་ཀྱི་བཙུགས་ཤུལ་གང་མང་པོའི་ཤུལ་རྟེན་རྣམས་སྔར་བཞིན་ཆགས་འདུག་ཡོད་པ་མ་ཟད།ཡུལ་ལྗོངས་འདིའི་ནུབ་ཕྱོགས་སུ་བལྟས་མ་ཐག་ཏུ་རི་བོ་ཉི་ཟླའི་རི་བརྒྱུད་རྣམས་འདུན་ངོས་སུ་གསལ་ལྷངས་ངེས་མཐོང་ཐུབ་པ་དང།ད་ལྟའི་ཟི་ལིང་མཁར་གྱི་གྲོང་ཁྱེར་བསྡོད་འབངས་ཡོངས་ཀྱི་འཐུང་ཆུ་ནི་དྲེད་ཁོག་གཡང་རའི་ཆུ་མཛོད་ནང་གི་གཙང་ཆུ་ཡིན་འདུག་ཟེར་མང་པོས་གླེང།སྤྱིར་མདོ་སྨད་ཙོང་ཆུ་སྟོད་སྨད་ཉི་སྲིབ་ཏུ་ཐུའུ་བཀྭན་སྒར་ཁག་གི་ཚོ་ཤོག་དང་ཆེ་ཤོས་སྒར་ཁག་གི་རུ་སྡེ།ཚེ་འབུམ་སྒར་བ་དང་བུམ་པ་སྒར་བ།ཀླུ་འབུམ་སྒར་བ།ནུབ་བྱང་གི་ཕྱོགས་གཏོགས་སུ་བྲ་མ་ལུང་གིདཔའ་མདའ་རུ་སྟོད་སྨད་ཀྱི་ལྷ་སྡེ་ཚོ་ཁག་དང་ལམ་ལུང་ཁུག་གི་བཀྲ་ཤིས་གཡང་སྡེ་དང་ཉི་མ་ལུང་གི་རུ་སྡེ་བའི་མཆོད་ཡོན་དང་བླངས་པ།མདོ་བ་ཐང་གཞོང་སྟོད་སྨད་ཉིན་སྲིབ་དུ་སྔན་མ་ན་ཆོས་སྲིད་གཉིས་ལྡན་གྱི་བླ་དཔོན་གང་མང་པོ་ཞིག་རིམ་པར་བྱོན་མྱོང་ཡོད་པར་གླེང་བ་དང།བླ་མ་དང་དགེ་བའི་བཤེས་གཉེན་ཆེན་མོ་རེ་འགར་སྟོད་ཉི་མ་ལྷ་སའི་གདན་ས་གསུམ་དང་རྒྱལ་བ་པཎ་ཆེན་རྣམ་པས་དབུ་ཞྭ་སྣ་ེརིང་ཡང་བསྩལ་མྱོང་ཡོད་པར་ངག་རྒྱུན་མང་པོས་བསྔགས་ཀྱིན་འདུག་མོད།དུས་ཀྱི་འཁོར་ལོ་ལྡོག་མེད་ཀྱི་དབང་གིས་ཙོང་ལ་རིང་མོའི་རྫ་འདབས་ཀྱི་སྡེ་འབངས་མཐའ་དག་གི་སྒར་ཁག་སོ་སོའི་ལྷ་སྡེ་མི་སྡེ་དང་ཚོ་ཁག་ཆེ་ཆུང་གང་མང་པོ་ཞིག་གིས་ད་ལྟ་བོད་སྐད་གསལ་བོ་ངག་ནས་ཤོད་དཀའ་ནའངདམིགས་བརྩེ་མ།དང་བར་ཆད་ལམ་སེལ།སྒྲོལ་མ།ལ་སོགས་པ་ཁ་ཏོན་དུ་གྱེར་ཐུབ་ལ།ལོ་རེའི་བོད་ལོ་ནང་གི་བཅའ་བ་རིམ་གྲོ་དང་ཧོར་ཟླ་བཞི་བ་དྲུག་པའི་ནང་དུ་སྐུ་འབུམ་དགོན་པའི་དགེ་སློང་སྤྱན་དྲངས་ཏེ་ཀླུ་དབང་རྒྱལ་པོའི་འབུམ་ཁང་དང་སྙིང་གཏེར་འབུལ་པ།མ་ཎི་བུམ་གྲུབ་དང་སྨྱུང་གནས་སྲུང་བ།དར་ལྕོག་འཛུགས་སྲོལ་བཅས་ཀྱི་རིམ་གྲོལ་གང་མང་པོ་ཞིག་སྔར་ལྟར་སྒྲུབ་བཞིན་ཡོད་ཟེར་བ་མང་པོས་ཁ་ན་ལྷན་གནས་སུ་གླེང།ཟི་ལིང་ཙོང་ཆུ་སྟོད་སྨད་ཉིན་སྲིབ་ཀྱི་ལྷ་སྡེ་མི་སྡེའི་རུ་ཁག་ཐམས་ཅད་སྐུ་འབུམ་ཚོ་དྲུག་གི་ཁུངས་སུ་གཏོགས་ཐུབ་ཡོད་པར་མ་ཟད།རྗེ་རྒྱལ་བ་གཉིས་པ་ཆེན་པོ་འདི་བས་སྐུ་དྲིན་དུ་ཙོང་ཁའི་འཁོར་འབངས་ཚང་མ་བོད་འབངས་སེམས་ཅན་ཀུན་དང་འདྲ་བར་བོད་བརྒྱུད་ནང་བསྟན་དང་བཅས་བར་སྔར་བཞིན་བརྩེ་སེམས་ཟབ་པ་དང་དད་སྟོབས་ཧ་ཅང་ཆེ་བར་གྲགས་པའི་བོད་པ་ཐུན་མོང་གི་མི་གཤིས་དང་ཀུན་ནས་མཚུངས་སོ།གོང་གསལ་འདི་དག་ནི་རྡོ་སྦིས་བཤད་སྒྲུབ་དང་ཨ་ཁུ་ཚེ་དབང་རྡོ་རྗེ།རྡོ་རྗེ་བཀྲ་ཤིས་བཅས་ཡུལ་འདིའི་ཡུལ་དངོས་སུ་ཟབ་ཞུགས་དང་རྩད་གཅོད།བཅར་འདྲི་བཅས་བྱས་པའི་མཐོང་ཐོས་དྲན་རེག་གི་ཟིན་བྲིས་ཙམ་མོ།།